b"\n_START_ARTICLE_\nCasa Doctor Vinyes\n_START_SECTION_\nDescripci\xc3\xb3\n_START_PARAGRAPH_\nEs tracta d'un edifici de planta irregular que consta de planta baixa, primer pis i altell. Tot i que s'observen diversos nivells de cobertes, en ess\xc3\xa8ncia l'immoble est\xc3\xa0 cobert per una teulada a dues aig\xc3\xbces de vessants a fa\xc3\xa7ana. Destacar en aquest sector la pres\xc3\xa8ncia d'un r\xc3\xa0fec molt accentuat, el qual sobresurt i emergeix bastant respecte a la fa\xc3\xa7ana._NEWLINE_L'immoble es troba clarament associat als postulats noucentistes com aix\xc3\xad ho acrediten diverses solucions formals i ornamentals repartides especialment per tota la fa\xc3\xa7ana principal: des de les m\xc3\xa8nsules de pedra les quals sobresurten del mur i que contenen tant el nom de l'edifici com motius pisciformes; passant per la creaci\xc3\xb3 de nombrosos jocs est\xc3\xa9tico-visuals -mitjan\xc3\xa7ant la combinaci\xc3\xb3 de diversos elements com ara el cromatisme verd- que trenquen la uniformitat de l'arrebossat; fins a arribar al gust per les formes ondulades i corbades de les finestres."